Bruno Jerup (EL), 1998-02-06:
Jeg vil også benytte lejligheden til at sige tak for debatten her i dag på vegne af forespørgerne, for jeg synes, det har været en god debat.
Og den er faktisk blevet mere interessant, end man måske kunne have forventet for en lille uges tid siden, for dengang var der ikke mange partier, der var interesserede i at spille så konkret på banen.
Men i dag kan man jo sige, at der er kommet en række bud til regeringen, som jeg håber kan indgå i den diskussion, der skal køre fra nu af og frem til den 1. maj, så vi kan få konkretiseret en række af de ting både i forhold til Folketinget og i forhold til arbejdsmarkedets parter.
Man kan sige, at det gennemgående tema for alle er, hvordan vi sikrer, at der bliver mere tid til børnefamilierne, og at det gennemgående problem er, hvordan vi sikrer, at det kan foregå på en sådan måde, at det faktisk er økonomisk muligt.
Og de to spørgsmål kan ikke skilles fra hinanden, og det går også igen hos flere af ordførerne, selv om der godt nok er vidt forskellige løsninger på det.
Der har også været en interessant diskussion om familiens særlige rolle og om, hvordan familien er skruet sammen i dag.
Og jeg synes, det er interessant at få en debat om familien og familiebegrebet, bl.a. fordi man jo så er nødt til at erkende, at familiebegrebet er en størrelse, der er under udvikling, og som måske også i dagens samfund er et andet end det, som en del af vores lovgivning er indrettet efter, og det synes jeg er vigtigt at have med i bagagen.
Jeg synes også, den diskussion er vigtig, som statsministeren for en del timer siden lagde ud med i spørgsmålet om, hvilke forskellige parter der er ansvarlige, og hvor statsministeren omtalte det som en social kontrakt med fem operatører.
Men i statsministerens afsluttende bemærkning var spørgsmålet om kontrakten væk, og han talte i stedet om fem deltagere, og det synes jeg måske også er en mere korrekt måde at se det på, for det er jo rigtigt, at man kan ikke skille det ad.
Man kan ikke skille det, at både familierne, samfundet og arbejdsmarkedets parter har en rolle, fra hinanden og sige, at kun én af dem er vigtig.
De er alle sammen vigtige, hvis det skal fungere, og det er også vigtigt, at man har øje for det. Jeg synes også, det, som arbejdsministeren var inde på, er vigtigt: at der er et spændingsfelt mellem på den ene side det lovgivningsmæssige og på den anden side det, som arbejdsmarkedets parter selv kan klare, for det er lige præcis i det spændingsfelt, interessante nye ting kan sættes i gang, også fra Folketingets side.
Hvis jeg inden for den tid, der er til rådighed, kort
skal prøve at kommentere nogle af ordførertalerne, kan jeg starte med at sige, at jeg ikke mener, at statsministeren havde så mange konkrete bud, der pegede fremad, men at der til gengæld har været så mange andre bud her i dag, som jo så i hvert fald er ført til protokols, og som så forhåbentlig kan danne grundlag for, at der kommer til at ske noget. Også hos Socialdemokratiets ordfører var der trods alt en klar erkendelse af, at mere tid er nødvendig, og med det udgangspunkt kan man sige, at så er der dog et sted at starte.
Og det lå også i hr. Erik Larsens udspil, selv om der klart var nogle ideologiske uenigheder mellem i hvert fald det, som Enhedslisten står for, og det, som hr. Erik Larsen lagde frem.
Men det er på den anden side meget godt og rigtigt, at vi får præciseret de uenigheder, også i det videre forløb, når vi på det her område skal prøve at formulere en politik, der kan ændre den virkelighed, der er.
Hr. Bendt Bendtsen var inde på, at man skulle give kommunerne bedre muligheder for at supplere børnepasningsorloven, og var også inde på nogle ideer om en feriebank.
Det er der flere der har været inde på, og jeg synes
bestemt ikke, man skal udelukke det som en mulighed, der godt kan komme i spil.
Der var også nogle ideer om, at man måske kan spare timer op, og det sker vel allerede i en vis udstrækning i dag, men spørgsmålet er jo, om det er noget, der kan stå alene i forhold til en række andre forslag.
Hr. Villy Søvndal var inde på en lang række initiativer, man kunne tage, nogle, som er kvalitative, og nogle, som måske også koster penge.
Vi synes også, det er en god idé, som både SF og De Radikale og andre har været inde på, at overveje at opbygge forskellige former for fonde, som kan tage sig af nogle af de økonomiske omkostninger i den forbindelse.
Også fru Gerner Nielsen var inde på, at man kunne få et mere fleksibelt system med hensyn til orlov med et klippekort.
Jeg synes bestemt også, det er noget, vi skal se på, og der er tilsyneladende også noget, der ligner et flertal i Folketinget, der har peget på den mulighed.
Jeg vil dog godt sige, at jeg synes, det er vigtigt, at man ikke kun gør det til klippekort med hensyn til måneder eller dage, men også med hensyn til at kunne sætte arbejdstiden ned.
Jeg kan desværre ikke nå at svare alle, men samlet kan man sige, at der nu ligger et rimelig godt katalog fra Folketingets partier, som regeringen og statsministeren kan arbejde videre med, og vi ser faktisk meget frem til, at vi efter den 1. maj igen kan få en rigtig fornuftig debat med regeringen om det her, så vi har noget at tage fat på også efter et eventuelt valg.